Folketing
2006-01-27

En ophævelse vil få reel betydning for Israels økonomi og dermed også evnen til at opretholde et undertrykkelsesapparat over for palæstinenserne, for man kan sige, at aftalen er direkte med til at finansiere den undertrykkelse, som foregår. Vi skal ophæve associeringsaftalen med Israel, fordi Israel ikke overholder en af aftalens helt grundlæggende bestemmelser, nemlig artikel 2: »Forbindelserne mellem parterne samt alle bestemmelserne i denne aftale bygger på respekten for menneskerettighederne og de demokratiske principper, som ligger til grund for deres interne og internationale politik, og som udgør et væsentligt element i aftalen.« Et af de demokratiske principper i international politik er accept af FN’s Sikkerhedsråds resolutioner, og Sikkerhedsrådets resolution 242 siger klart og tydeligt, at Israel skal trække sig tilbage fra de besatte områder. Det er ikke sket efter utallige år, og det er også derfor, vi genfremsætter dette forslag igen og igen. Vi skal signalere klart og tydeligt, at Israel skal trække sig tilbage fra Vestbredden og Jerusalem.